ജേക്കബ് തോമസിനെതിരായ അഴിമതി കേസ് റദ്ദാക്കി സത്യം ജയിച്ചെന്ന് ജേക്കബ് തോമസ് കൊച്ചി: മുന് വിജിലന്സ് മേധാവി ജേക്കബ് തോമസിനെതിരായ അഴിമതി കേസ് റദ്ദാക്കി. ഹൈക്കോടതിയാണ് ജേക്കബ് തോമസിനെതിരെയുള്ള കേസ് റദ്ദാക്കിയത്. ഡ്രെഡ്ജര് അഴിമതിക്കേസാണ് ഹൈക്കോടതി സിംഗിള് ബെഞ്ച് റദ്ദാക്കി ഉത്തരവ് പുറപ്പെടുവിച്ചത്. സത്യം ജയിക്കുമെന്നതിന്റെ തെളിവാണ് കോടതി വിധിയെന്ന് ജേക്കബ് തോമസ് മാദ്ധ്യമങ്ങളോട് പറഞ്ഞു. നൂറ് ശതമാനവും കളവായ കേസായിരുന്നുവെന്നും ചില ഉദ്യോഗസ്ഥരാണ് കേസിന് പിന്നില് പ്രവര്ത്തിച്ചതെന്നും അദ്ദേഹം ആരോപിച്ചു. രാഷ്ട്രീയക്കാര്ക്കൊന്നും കേസില് പങ്കില്ല. അഴിമതിക്കെതിരായ നിലപാടെടുത്താല് ഈ സമൂഹത്തില് നിലനില്പ്പുണ്ട് എന്ന സന്ദേശമാണ് ഈ വിധി തരുന്നതെന്നും അദ്ദേഹം അഭിപ്രായപ്പെട്ടു. അഴിമതിക്കെതിരേ നിലപാട് എടുത്ത എല്ലാവര്ക്കും വേണ്ടിയാണ് താന് പോരാടിയത്. കേരളത്തിലെ അഴിമതിക്കെതിരെ പോരാടിയതിനാണ് ഞാന് ഒരു വര്ഷം സസ്പെന്ഷനിലായത്. ഇപ്പോഴും പെന്ഷന് പോലും നിഷേധിക്കുകയാണെന്നും അതെല്ലാം തിരിച്ചുപിടിക്കുമെന്നും അദ്ദേഹം വിശദമാക്കി. തനിക്ക് സംഭവിച്ചതിന് സമാനമായ കാര്യമാണ് ബോംബെയില് എന്സിബി ഉദ്യോഗസ്ഥനായ സമീര് വാംഖഡെയ്ക്ക് എതിരെ നടക്കുന്നത്. സത്യസന്ധമായി ഒരു കേസ് അന്വേഷിച്ചു എന്നതാണ് അദ്ദേഹം ചെയ്ത തെറ്റ്. കുംടുംബത്തെയൊക്കെ വിചാരണ ചെയ്ത് അദ്ദേഹത്തെ മുള്മുനയില് നിര്ത്തുകയാണെന്നും ജേക്കബ് തോമസ് കുറ്റപ്പെടുത്തി.